KIRJALLINEN KYSYMYS E-0034/01 esittäjä(t): Erik Meijer (GUE/NGL) neuvostolle. Kolumbian harvaan asuttujen maaseutualueiden autioituminen yhdysvaltalaisten kasvimyrkkyjen vuoksi.



Virallinen lehti nro 187 E , 03/07/2001 s. 0163 - 0164



KIRJALLINEN KYSYMYS E-0034/01 esittäjä(t): Erik Meijer (GUE/NGL) neuvostolle (18. tammikuuta 2001) Aihe: Kolumbian harvaan asuttujen maaseutualueiden autioituminen yhdysvaltalaisten kasvimyrkkyjen vuoksi 1. Voiko neuvosto vahvistaa, että torjunta-aine Round Up:in suihkuttaminen lentokoneista (osa Plan Colombiaa) ei rajoitu vain kokaviljelmien tuhoamiseen vaan se suuntautuu Alankomaiden tv:ssä esitettyjen kuvien mukaan myös korkeilla vuoristoalueilla sijaitseviin koskemattomiin trooppisiin metsiin, millä ei ole mitään yhteyttä narkoottisten tuotteiden raaka-aineiden tuotannon torjunnan kanssa? 2. Miten neuvosto suhtautuu siihen viime aikoina saatuun vaikutelmaan, että torjunta-aineiden käyttö suuntautuu yhä enemmän vesistöjen myrkyttämiseen, minkä seurauksena virtojen alajuoksulla olevat asuinalueet tulevat asumiskelvottomiksi ja autioituvat, ja että näin toimet eivät suuntaudu narkoottisten tuotteiden raaka-aineiden tuotannon torjuntaan vaan kapinallisten maanviljelijöiden asuinalueeseen? 3. Katsooko neuvostokin, että ihmisten karkottaminen ja elinkeinojen tuhoaminen saattaa johtaa siihen, että ihmiset tulevat riippuvaisiksi osallisuudesta huumeiden kauppaan ja tuotantoon, koska se on helpoin tapa hankkia uusia tuloja, ja että näin saavutettu tulos on täysin päinvastainen suhteessa niihin perusteluihin, joilla ympäristön tuhoaminen oikeutetaan? 4. Miten neuvosto suhtautuu tällaiseen syrjäseutujen autioittamiseen ja asukkaiden ajamiseen kaupunkeihin, mikä muistuttaa Vietnamin tapahtumia 19601970-luvulla, jolloin kiistanalaiset alueet pyrittiin Yhdysvaltain interventiotoimin saattamaan asumiskelvottomiksi kasviston tuhoutumisen aiheuttavilla torjunta-aineilla (kuuluisa Agent Orange)? 5. Onko neuvosto valmis tekemään kaikkensa tällaisen draaman toistumisen ehkäisemiseksi ja ensimmäiseksi estämään sen, että Euroopan unioni tai sen jäsenvaltiot eivät joudu tilanteeseen, jossa ne ovat osaltaan vastuussa tästä draamasta? Vastaus (24. huhtikuuta 2001) Kuten arvoisa parlamentin jäsen tietää, neuvostolla on ollut useita kertoja tilaisuus tiedottaa Euroopan parlamentille Kolumbian tapahtumia koskevasta kannastaan: edellinen kerta oli 31. tammikuuta 2001 käyty parlamentin ja komission jäsenen Poul Nielsonin sekä Ruotsin valtiosihteerin Lars Danielssonin välinen keskustelu Kolumbian suunnitelmasta. Neuvosto seuraa hyvin tarkasti Kolumbian mutkikkaita ja moniulotteisia ongelmia ja on ilmaissut aikovansa tukea rauhanprosessia sopivimmaksi katsomallaan tavalla. Mitä tulee laittomien viljelmien ruiskutuksiin ilmasta käsin, Euroopan unionilla on ollut tilaisuus ilmaista Kolumbian viranomaisille niitä koskeva kantansa ja erityisesti toimenpiteen tehokkuutta koskevat epäilynsä. Euroopan unioni on rohkaissut kolumbialaisia aloitteita lentokoneruiskutusten riippumattoman kansainvälisen valvonnan aikaansaamiseksi maan viranomaisten omien käytäntöjen pohjalta. Euroopan unioni on myös ottanut esiin keskusteluissaan Kolumbian viranomaisten kanssa lentokoneruiskutusten haitallisten vaikutusten vaarat aiemmille ja tuleville Euroopan unionin ja Kolumbian yhteistyöhankkeille. Lisäksi Euroopan unionilla on ollut tilaisuus ilmaista käsityksensä, että muihin lajikkeisiin siirtyminen on tehokkain keino taistelussa laitonta viljelyä vastaan. Euroopan unioni valmistelee itsenäistä eurooppalaista suunnitelmaa Kolumbian rauhanprosessin tukemiseksi. Suunnitelmassa tähdätään Kolumbian hallinnon uudenaikaistamiseen, oikeusvaltion vahvistamiseen, vaihtoehtoisten viljelmien kehittämiseen sekä ympäristönsuojeluun. Hiljattain Kolumbiaan on lähetetty asiantuntijavaltuuskunta kartoittamaan konkreettisia yhteistyöhankemahdollisuuksia. Eurooppalainen suunnitelma aiotaan esittää kuluvan vuoden huhtikuussa Brysselissä pidettävässä kansainvälisessä Kolumbian rauhanprosessia käsittelevässä kokouksessa. Lopuksi todettakoon, että Euroopan unioni on myös myöntänyt 6,5 miljoonaa euroa hankkeille, jotka koskevat kotiseudultaan siirtymään joutunutta väestöä, hyväksi, ja tukee lisäksi huumausaineiden tuotannon torjuntaa monin erilaisin keinoin.